b'\n_START_ARTICLE_\nP\xc3\xa4ivikki Elomaa\n_START_PARAGRAPH_\nP\xc3\xa4ivikki Hilja Elomaa (o.s. Valve, s. 14. hein\xc3\xa4kuuta 1931 Lahti) on suomalainen urheilija, joka on menestynyt kansallisesti koripallossa, pes\xc3\xa4pallossa ja keilailussa. Elomaa asuu Suolahdessa, \xc3\x84\xc3\xa4nekoskella._NEWLINE_Uransa aikana Elomaa on edustanut seuroja Lahden Urheilijat, Lahden Mailaveikot, Lahden Koripalloilijat, Jyv\xc3\xa4skyl\xc3\xa4n Ryhti, Laukaan Urheilijat, Iin Urheilijat, Iin Naisvoimistelijat, Suolahden Urheilijat ja Suolahden Naisvoimistelijat.\n_START_SECTION_\nKoripallon Suomen mestari ja maajoukkuepelaaja\n_START_PARAGRAPH_\nElomaa voitti Lahden Koripalloilijoiden kanssa koripallon Suomen mestaruuden vuonna 1952, hopeaa vuonna 1951 sek\xc3\xa4 pronssia vuonna 1949. SKL:n mestaruus h\xc3\xa4nell\xc3\xa4 on vuosilta 1951 ja 1952. Lahden Koripalloilijoissa toimi tuolloin Suomen ensimm\xc3\xa4inen amerikkalaisvalmentaja ja koripalloilun pitk\xc3\xa4aikainen vaikuttaja Robert Petersen. Vuonna 1955 Elomaa osallistui Varsovassa kansainv\xc3\xa4liseen koripalloturnaukseen, jossa k\xc3\xa4ytiin viisi maaottelua It\xc3\xa4-Euroopan maita vastaan. Kalottimaaotteluissa h\xc3\xa4n oli kahdesti ja palkittiin niiss\xc3\xa4 parhaana pelaajana. Piirinmestaruuksia tuli nelj\xc3\xa4._NEWLINE_Koripallovalmennuksessa Elomaalla on my\xc3\xb6s pitk\xc3\xa4 kokemus, parhaimpana saavutuksena vuoden 1956 Lahden Suurkisojen A-tytt\xc3\xb6jen sarjan mestaruus, mik\xc3\xa4 vastasi senaikaista Suomen mestaruutta. Kisa oli samalla ensimm\xc3\xa4inen A-tytt\xc3\xb6ik\xc3\xa4isille j\xc3\xa4rjestetty mestaruuskisa.\n_START_SECTION_\nPes\xc3\xa4palloa mestaruussarjassa\n_START_PARAGRAPH_\nPes\xc3\xa4palloa Elomaa pelasi 1950-luvun alkupuolella kauden mestaruussarjassa. H\xc3\xa4n oli joukkueensa Lahden Mailaveikkojen kapteeni ja polttaja ja sai kaksi pm:ta.\n_START_SECTION_\nKeilailua SM-tasolla\n_START_PARAGRAPH_\nKeilailua Elomaa on harrastanut vuodesta 1968 ja noussut vuonna 1970 ensimm\xc3\xa4isen\xc3\xa4 \xc3\x84\xc3\xa4nekosken Keilailuliiton (\xc3\x84KL) naiskeilaajana M-luokkaan. \xc3\x84KL:n mestaruuksia tai muita \xc3\x84KL:n mitaleita h\xc3\xa4nell\xc3\xa4 on useita. Vuoden 1971 SM-kilpailuissa h\xc3\xa4n sijoittui henkil\xc3\xb6kohtaisesti 16:nneksi ja parikeilailussa viidenneksi. Paras tulos kilpailuissa on yhdell\xc3\xa4 sarjalla 264 ja kahdeksalla 1592.\n_START_SECTION_\nMuuta\n_START_PARAGRAPH_\nP\xc3\xa4ivikki Elomaa on voittanut 1950-luvulla Lahden mestaruuden p\xc3\xb6yt\xc3\xa4tenniksen nelinpeliss\xc3\xa4 yhdess\xc3\xa4 puolisonsa Antti Elomaan kanssa. Viime vuosien aikana h\xc3\xa4n on harrastanut golfia hyv\xc3\xa4ll\xc3\xa4 tasolla, josta esimerkkin\xc3\xa4 pari \xc3\x84\xc3\xa4neseudun mestaruutta._NEWLINE_P\xc3\xa4ivikki Elomaan puoliso Antti Elomaa on kuuluisa pes\xc3\xa4palloilija. H\xc3\xa4nen is\xc3\xa4ns\xc3\xa4 Kauko Valve kuuluu Suomen Tunnustuksellisen Luterilaisen Kirkon perustajiin.'